3. การประกอบธุรกิจของแต่ละผลิตภัณฑ์

 3.1 การประกอบธุรกิจผลิตและจำหน่ายลวดเหล็ก

(1) ลักษณะของผลิตภัณฑ์หรือบริการ

 ลวดเหล็กของบริษัทฯ จำแนกได้เป็น 3 ประเภท ดังนี้

1. ลวดเหล็กแรงดึงสูงชนิดเส้นเดี่ยว (Prestressed Concrete Single Wire) มี 4 ขนาด
คือ ขนาดเส้นผ่าศูนย์กลาง 4 มิลลิเมตร 5 มิลลิเมตร 7 มิลลิเมตร และ 9 มิลลิเมตร
ได้รับเครื่องหมายผลิตภัณฑ์อุตสาหกรรมเลขที่ มอก 95-2540 มีกำลังการผลิตประมาณ 72,000
ตัน/ปี

2. ลวดเหล็กแรงดึงสูงชนิดตีเกลียว 7 เส้น (Seven – Wire Prestressed Concrete
Strand) มี 2 ชั้นคุณภาพ คือ ชั้นคุณภาพ 250K และ 270K ขนาดเส้นผ่าศูนย์กลาง 3/8 นิ้ว
7/16 นิ้ว 1/2 นิ้ว และ 0.6 นิ้ว ได้รับเครื่องหมายผลิตภัณฑ์อุตสาหกรรมเลขที่ มอก. 420-2540
มีกำลังการผลิตประมาณ 36,000 ตัน/ปี

3. ลวดเหล็กเคลือบสังกะสี ได้รับเครื่องหมายผลิตภัณฑ์อุตสาหกรรมเลขที่ มอก.404-2540
และมาตรฐานสากล มีกำลังการผลิตประมาณ 9,600 ตัน/ปี

ลวดเหล็กแรงดึงสูงชนิดเส้นเดี่ยวและชนิดตีเกลียว เป็นวัสดุที่ใช้ในงานก่อสร้างที่เน้นความแข็งแรง
ความทนทาน เพื่อรองรับน้ำหนัก ทั้งงานก่อสร้างแบบ pre-tensioned และ post-tensioned
ซึ่งการนำลวดเหล็กแรงดึงสูงมาใช้ จะช่วยประหยัดเวลาและแรงงานในการก่อสร้าง
โดยลวดเหล็กแรงดึงสูงเป็นวัสดุก่อสร้างที่ทวีความสำคัญเพิ่มขึ้นอย่างรวดเร็วจากวิวัฒนาการของการก่อสร้างสมัยใหม่
ลวดเหล็กแรงดึงสูงชนิดเส้นเดี่ยวมีการใช้มากในการผลิตเสาเข็มคอนกรีตอัดแรง เสาไฟฟ้า
พื้นผนังอาคารสำเร็จรูป ท่อน้ำ คานคอนกรีตอัดแรงชนิดต่าง ๆ
และไม้หมอนคอนกรีตสำหรับรางรถไฟ
ส่วนลวดเหล็กแรงดึงสูงชนิดตีเกลียวนั้นได้มาจากการนำลวดเหล็กแรงดึงสูงชนิดเส้นเดี่ยว
มาตีเกลียวเข้าด้วยกัน ทำให้สามารถรับแรงดึงได้มากขึ้น
จึงนิยมนำไปใช้ทำเสาเข็มคอนกรีตขนาดใหญ่ พื้นอาคารไซโล ถัง อ่างเก็บน้ำ สะพานข้ามแม่น้ำ
ทางด่วน ทางยกระดับ และการก่อสร้างอาคารขนาดใหญ่ เป็นต้น

ลวดเหล็กเคลือบสังกะสี เป็นวัตถุดิบที่ใช้เป็น Messenger Wire
ในการผลิตสายโทรศัพท์และใช้เป็นแกนกลางของสายไฟขนาดใหญ่
เพื่อทำหน้าที่รับแรงดึงแทนสายอลูมิเนียมในการผลิตสายไฟฟ้า
และใช้เป็นสายดินในการผลิตเสาไฟฟ้า โดยฝังเป็นแกนกลางอยู่ในเสาไฟฟ้า
เพื่อป้องกันฟ้าผ่าของระบบสายส่ง

สิทธิพิเศษที่ได้จากการส่งเสริมการลงทุน

บริษัทฯ ได้รับสิทธิพิเศษจากคณะกรรมการส่งเสริมการลงทุน ตามบัตรส่งเสริมเลขที่ 1829/2537
เมื่อวันที่ 21 กันยายน 2537 ในการผลิตลวดโลหะ และผลิตภัณฑ์จากลวดโลหะ (P.C. WIRE ,
P.C. STRAND WIRE และ GALVANIZED STEEL WIRE AND STRAND)

 สิทธิพิเศษที่สำคัญได้แก่

1. ได้รับยกเว้นอากรขาเข้าสำหรับเครื่องจักร

  2. ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี (กรกฎาคม 2539 –
  มิถุนายน 2547)

3.  ได้รับลดหย่อนภาษีเงินได้นิติบุคคลสำหรับกำไรสุทธิ ในอัตราร้อยละ 50 ของอัตราปกติเป็น
    เวลา 5 ปี นับจากวันที่พ้นระยะเวลา 8 ปี (กรกฎาคม 2547 – มิถุนายน 2552)

  4. ได้รับลดหย่อนอากรขาเข้าร้อยละ 75 ของอัตราปกติ สำหรับวัตถุดิบที่นำเข้ามา
  สำหรับใช้ในการผลิตเพื่อจำหน่ายในประเทศ เป็นเวลา 5 ปี (พฤศจิกายน 2538 – พฤศจิกายน
  2543)

  โดยมีเงื่อนไขที่สำคัญ ประกอบด้วย

  1. กำลังการผลิต

  - P.C. WIRE ปีละประมาณ 75,000 ตัน

  - P.C. STRAND WIRE ปีละประมาณ 42,000 ตัน

  - GALVANIZED STEEL WIRE ปีละประมาณ 9,600 ตัน

  AND STRAND

2.  มีทุนจดทะเบียนที่เรียกชำระเต็มมูลค่าหุ้นแล้ว ไม่น้อยกว่า 220 ล้านบาท

3.  บุคคลผู้มีสัญชาติไทย จะต้องถือหุ้นรวมทั้งสิ้นไม่น้อยกว่าร้อยละห้าสิบเอ็ดของทุนจดทะเบียน

4.  คุณภาพของผลิตภัณฑ์ที่ผลิตหรือประกอบ จะต้องเป็นไปตามมาตรฐานสากล

5.  จะต้องตั้งโรงงานในนิคมอุตสาหกรรมมาบตาพุด จังหวัดระยอง

(2) การตลาดและภาวะการแข่งขัน

  โครงสร้างอุตสาหกรรม

อุตสาหกรรมลวดเหล็กแรงดึงสูง เป็นส่วนหนึ่งของภาคอุตสาหกรรมวัสดุก่อสร้าง ในอดีต P.C.
Wire & Strand ไม่ค่อยมีการใช้มากนัก
ทั้งนี้เพราะการก่อสร้างในสมัยก่อนส่วนใหญ่อาคารที่ปลูกสร้างจะมีเพียงไม่กี่ชั้น
จึงใช้เหล็กเส้นเป็นวัตถุดิบในการปลูกสร้าง แต่ในระยะหลัง
โครงสร้างการปลูกสร้างได้เปลี่ยนเป็นการปลูกสร้างอาคารขนาดใหญ่และบริการในการปลูกสร้างบ้านสำเร็จรูปขยายตัวขึ้นมาก
ทำให้ความต้องการ P.C. Wire & Strand เพิ่มขึ้นอย่างรวดเร็ว
นอกจากนี้เพื่อรองรับการขยายตัวของเศรษฐกิจและอุตสาหกรรม
รัฐบาลได้ทำการลงทุนในงานก่อสร้างระบบสาธารณูปโภค เช่น การก่อสร้างทางยกระดับ สะพาน
การขยายสายส่งไฟฟ้า ซึ่งต้องใช้ลวดเหล็กแรงดึงสูงเป็นจำนวนมาก
จึงเป็นโอกาสสำคัญที่ทำให้ลวดเหล็กแรงดึงสูงกลายเป็นวัสดุก่อสร้างที่สำคัญอีกชนิดหนึ่ง
ในปัจจุบันสัดส่วนของความต้องการ P.C. Wire และ P.C. Strand
จะเปลี่ยนแปลงไปตามภาวะการก่อสร้างของทั้งภาครัฐบาลและเอกชน เช่น
การก่อสร้างบ้านจัดสรรและคอนโดมิเนียม มีผลกระทบต่อความต้องการ P.C. Wire ค่อนข้างมาก
ส่วนการก่อสร้างสาธารณูปโภคของภาครัฐบาลจำเป็นต้องใช้ P.C.Strand มากกว่า
เพื่อรองรับน้ำหนักที่มากกว่าของสิ่งก่อสร้าง

พัฒนาการและแนวโน้มการเจริญเติบโตของอุตสาหกรรม

P.C.Wire เริ่มมีการผลิตขึ้นในประเทศไทย เมื่อปี พ.ศ. 2516
จากนโยบายของรัฐบาลที่ต้องการให้มีการผลิตขึ้นใช้เองในประเทศไทยเพื่อทดแทนการนำเข้า
โดยกำหนดให้ P.C. Wire & P.C. Strand เป็นอุตสาหกรรมที่ให้การส่งเสริมการลงทุน
จนถึงวันที่ 13 กุมภาพันธ์ 2530 จึงงดให้การส่งเสริม
(ก่อนที่จะกลับมามีนโยบายส่งเสริมการลงทุนอีกครั้งด้วยเงื่อนไขของเขตที่ตั้งโรงงาน)
ซึ่งในขณะนั้นมีผู้ผลิต 3 รายที่ได้รับการส่งเสริม

แม้ว่าสำนักงานคณะกรรมการส่งเสริมการลงทุนจะงดให้การส่งเสริมการลงทุนแก่อุตสาหกรรมการผลิต
P.C. Wire & Strand แล้วก็ตาม
แต่ผู้ผลิตเดิมที่มีอยู่ก็ได้ขยายกำลังการผลิตเพิ่มขึ้นและมีผู้ผลิตรายใหม่เพิ่มขึ้นอีก ทั้งนี้
เพื่อตอบสนองต่อความต้องการที่เพิ่มขึ้นอย่างมากจนเกิดภาวะขาดแคลนในช่วงปี 2531 – 2537
เนื่องจากภาวะอุตสาหกรรมก่อสร้างในประเทศได้ขยายตัวอย่างรวดเร็วนับตั้งแต่ปี 2530 เป็นต้นมา

ความต้องการรวมของ P.C. Wire & Strand มีอัตราการเจริญเติบโตอย่างมากในระหว่างปี
2530 – 2532 โดยอัตราการเจริญเติบโตเฉลี่ยสูงถึงร้อยละ 40 ต่อปี หลังจากปี 2532
ความต้องการมีการเพิ่มในอัตราที่ลดลง โดยเพิ่มขึ้นเฉลี่ยร้อยละ 20 ต่อปี จนถึงปี 2539
ซึ่งเป็นปีที่มีความต้องการรวมสูงถึง 250,000 ตัน

ในปี 2540
ซึ่งเป็นปีที่เกิดวิกฤติการณ์ทางเศรษฐกิจและการเงินในประเทศและครอบคลุมไปทั่วภาคพื้นเอเซียแปซิฟิก
ธุรกิจอสังหาริมทรัพย์ได้รับผลกระทบอย่างรุนแรงจากวิกฤติการณ์ดังกล่าว
ส่งผลให้ความต้องการลวดเหล็กแรงดึงสูงลดลงอย่างรุนแรง
โดยปริมาณความต้องการรวมลดลงเหลือประมาณ 100,000 -120,000 ตัน/ปี ในช่วงปี
2541-2544

ในปี 2545 อุตสาหกรรมก่อสร้างเริ่มมีการขยายตัวเพิ่มขึ้น
จากผลของการฟื้นตัวของธุรกิจอสังหาริมทรัพย์และการเร่งการลงทุนของภาครัฐในโครงการต่างๆที่ได้ล่าช้าออกไปจากผลกระทบของวิกฤติการณ์ทางเศรษฐกิจและการเงินในประเทศ
ส่งผลให้ปริมาณความต้องการลวดเหล็กแรงดึงสูงปรับตัวเพิ่มขึ้นตามไปด้วย โดยในปี 2545
ปรับตัวเพิ่มขึ้นประมาณร้อยละ 20
และคาดว่าการขยายตัวของความต้องการลวดเหล็กแรงดึงสูงจะยังคงมีอยู่ต่อเนื่องในปี 2546

การมีสินค้าทดแทน

งานก่อสร้างที่ใช้ลวดเหล็กแรงดึงสูงเป็นส่วนประกอบนั้น
ผู้ใช้ไม่นิยมเปลี่ยนไปใช้สินค้าทดแทนหรือเหล็กก่อสร้างชนิดอื่นเนื่องจากจะส่งผลกระทบต่อการออกแบบงานก่อสร้าง
และทำให้ต้นทุนการก่อสร้างเพิ่มขึ้น
ประกอบกับในขณะนี้ยังไม่มีสินค้าอื่นทดแทนที่มีคุณสมบัติเท่าเทียมกัน

ลักษณะการตลาดในอุตสาหกรรม

ในการจำหน่ายสินค้าลวดเหล็กแรงดึงสูงมี 2 ลักษณะ คือ
จำหน่ายให้กับลูกค้าโดยตรงและจำหน่ายผ่านตัวแทนจำหน่าย ส่วนการตัดสินใจซื้อ
การตัดสินใจซื้อผลิตภัณฑ์ลวดเหล็กแรงดึงสูง และลวดเหล็กเคลือบสังกะสี
ลูกค้าจะให้ความสำคัญกับคุณภาพของสินค้าเป็นอันดับแรก
ประกอบกับราคาขายของผู้ผลิตทุกรายจะอยู่ในระดับราคาใกล้เคียงกัน
และการใช้สินค้าอื่นทดแทนทำได้ยากเนื่องจากจะส่งผลกระทบต่อการออกแบบและต้นทุนของการก่อสร้าง
การต่อรองของผู้ซื้อและผู้ผลิตจึงไม่รุนแรง

ภาวะการแข่งขันภายในอุตสาหกรรม

จำนวนและขนาดของคู่แข่งขัน

 ในปัจจุบัน ผู้ผลิตลวดแรงดึงสูง ประกอบด้วย

1. บริษัท ไทยสเปเชียลไวร์ จำกัด

2. บริษัท สยามลวดเหล็กอุตสาหกรรม จำกัด

3. บริษัท ไทยไวร์โพรดัคท์ จำกัด (มหาชน)

4. บริษัท อีสเทิร์นไวร์ จำกัด (มหาชน)

5. บริษัท บางกอกสตีลไวร์ จำกัด

6. บริษัท ธนอินเตอร์ จำกัด

7. บริษัท สยามไวร์ อินดัสทรี จำกัด

โดยขนาดกำลังการผลิตและส่วนแบ่งทางการตลาดของบริษัทฯ จัดอยู่ในอันดับ 2 รองจากบริษัท
สยามลวดเหล็กอุตสาหกรรม จำกัด
ส่วนการเข้ามาของผู้ผลิตรายใหม่ในอุตสาหกรรมลวดเหล็กทำได้ยาก
เนื่องจากต้องใช้เงินลงทุนที่ค่อนข้างสูง และอาศัยวิศวกรผู้ควบคุมงานที่มีความชำนาญ
เพื่อให้สินค้าที่ผลิตมีคุณภาพตรงตามมาตรฐาน
นอกจากนี้การสร้างชื่อเสียงให้เป็นที่ยอมรับและการสร้างความสัมพันธ์กับลูกค้าต้องใช้เวลานานพอสมควร

แนวโน้มภาวะอุตสาหกรรมและการเข่งขัน

สภาพการแข่งขันภายในอุตสาหกรรมลวดเหล็กแรงดึงสูงในประเทศ มีความรุนแรงมากขึ้นตั้งแต่ปี
2540 จนถึงปัจจุบัน อันเป็นผลมาจากผลของการลดลงของปริมาณความต้องการ
โดยผู้ผลิตส่วนใหญ่ใช้กลยุทธ์การแข่งขันทางด้านราคาในกลุ่มลูกค้าที่มีศักยภาพทางธุรกิจ
และมีความมั่นคงทางการเงินเป็นสำคัญ อย่างไรก็ตาม
คาดว่าแนวโน้มการแข่งขันจะมีความรุนแรงลดลงเนื่องจากผู้ผลิตมีความระมัดระวังในการดำเนินงานมากขึ้นและปริมาณความต้องการลวดเหล็กในอนาคตมีแนวโน้มปรับตัวเพิ่มขึ้น

กลยุทธการแข่งขัน

บริษัทฯ ให้ความสำคัญกับคุณภาพสินค้าเป็นอันดับแรก รองลงมาคือด้านเทคนิคก่อนและหลังการขาย
การส่งมอบที่รวดเร็ว

ในด้านคุณภาพสินค้า บริษัทฯ มีระบบการผลิตที่ได้รับการยอมรับว่าทันสมัยและมีประสิทธิภาพที่สุด
มีผู้บริหารการผลิตที่มีความชำนาญมาเป็นเวลานานกว่า 10 ปี และจัดให้มีระบบควบคุมคุณภาพสินค้า
เพื่อทำการทดสอบคุณสมบัติทางกลให้เป็นไปตามมาตรฐานอุตสาหกรรมทุกชิ้นงานก่อนส่งมอบให้ลูกค้า
นอกจากนี้ บริษัทฯได้นำเอาระบบบริหารงานคุณภาพตามมาตรฐานเลขที่ มอก./ISO 9001
เข้ามาใช้ในองค์กร โดยบริษัทฯ ได้รับการรับรองจากสถาบันรับรองมาตรฐาน ไอ เอส โอ
สำหรับขอบข่ายการผลิตสินค้าลวดเหล็กกล้าสำหรับคอนกรีตอัดแรงชนิดเส้นเดี่ยวและตีเกลียว
และลวดเหล็กชุบสังกะสีชนิดเส้นเดี่ยวและตีเกลียว ฉะนั้นจึงมั่นใจได้ว่า สินค้าที่ผลิตโดยบริษัทฯ
เป็นไปตามมาตรฐานสากลและมาตรฐานที่ลูกค้าต้องการ

ในด้านการให้บริการด้านเทคนิคก่อนและหลังการขาย บริษัทฯ
ได้จัดตั้งฝ่ายเทคนิคและบริการลูกค้าเพื่อทำหน้าที่ให้คำปรึกษาเกี่ยวกับการนำผลิตภัณฑ์ไปใช้อย่างมีประสิทธิภาพ
พร้อมทั้งให้บริการด้านการสอบเทียบเครื่องมือวัดต่าง ๆ เป็นต้น

ลักษณะการตลาดของบริษัท

ลักษณะของลูกค้า

สินค้าของบริษัทฯ ส่วนใหญ่จำหน่ายให้แก่ลูกค้าภายในประเทศ ซึ่งจำแนกออกได้ดังนี้

- ลูกค้าที่ใช้ผลิตภัณฑ์ลวดเหล็กแรงดึงสูงชนิดเส้นเดี่ยว และลวดเหล็กแรงดึงสูงตีเกลียวชนิด 7 เส้น
ประกอบด้วย บริษัทผู้ผลิตเสาเข็มคอนกรีตอัดแรง เสาไฟฟ้าคอนกรีต และแผ่นคอนกรีตสำเร็จรูป
บริษัทผู้รับเหมาก่อสร้างโครงการขนาดใหญ่ เช่น งานทางด่วน ทางยกระดับ สะพาน
และลูกค้าภาครัฐบาล ได้แก่ การไฟฟ้าส่วนภูมิภาคและการไฟฟ้านครหลวง

- ลูกค้าที่ใช้ผลิตภัณฑ์ลวดเหล็กเคลือบสังกะสี ประกอบด้วย บริษัทผู้ผลิตสายไฟฟ้า สายโทรศัพท์
เสาไฟฟ้า การไฟฟ้าส่วนภูมิภาค การไฟฟ้านครหลวง และการไฟฟ้าฝ่ายผลิต

ลูกค้าที่เป็นบริษัทที่เกี่ยวข้องมี 1 รายคือ บริษัท ทักษิณคอนกรีต จำกัด (มหาชน) โดยบริษัท
ทักษิณคอนกรีต จำกัด (มหาชน) ถือหุ้นในบริษัทฯ ในสัดส่วนร้อยละ 19.80
และมีผู้ถือหุ้นและกรรมการบางท่านเป็นบุคคลเดียวกัน อย่างไรก็ตาม
บริษัทได้ดำเนินการค้าตามปกติในเงื่อนไขเดียวกับลูกค้าที่เป็นบุคคลภายนอก
โดยมีสัดส่วนการจำหน่ายประมาณร้อยละ 15 ของยอดขายรวม

ในส่วนของลูกค้าต่างประเทศซึ่งมีประมาณร้อยละ 10 ของปริมาณการจำหน่ายรวมนั้น
ประกอบด้วยบริษัทผู้รับเหมาก่อสร้างอาคารและระบบสาธารณูปโภค
รวมถึงการไฟฟ้าของประเทศใกล้เคียง โดยส่วนใหญ่จำหน่ายไปยังประเทศ สิงคโปร์ มาเลเซีย
ใต้หวัน ออสเตรเลีย เวียดนาม ลาว และกัมพูชา

ลูกค้าเป้าหมาย

บริษัทฯ ให้ความสำคัญกับลูกค้าที่ทำธุรกิจติดต่อกับทางบริษัทฯ มาเป็นเวลานาน
และมีความสัมพันธ์ที่ดีต่อกันมาโดยตลอด ส่วนลูกค้าใหม่ บริษัทฯ
เน้นกลุ่มเป้าหมายไปยังลูกค้าที่มีความมั่นคงทางการเงินและมีศักยภาพในการดำเนินธุรกิจ
โดยในปัจจุบันลูกค้าที่บริษัทฯ มีการติดต่อธุรกิจมีจำนวนประมาณ 100 ราย

การจำหน่ายและช่องทางการจำหน่าย

การจำหน่าย

บริษัทฯตระหนักถึงความสำคัญของการตอบสนองความต้องการของลูกค้า
จึงได้ใช้วิธีการจำหน่ายให้แก่ลูกค้าโดยตรงสำหรับลูกค้าในประเทศทั้งหมด
ส่วนลูกค้าต่างประเทศบริษัทฯ จัดจำหน่ายโดยผ่านตัวแทนจำหน่ายสินค้าระหว่างประเทศ
เนื่องจากมีเครือข่ายและสายสัมพันธ์ที่กระจายตามภูมิภาคต่าง ๆ
ได้มากและเข้าถึงลูกค้าได้ง่ายกว่าด้วยต้นทุนที่ต่ำ

ผู้แทนจำหน่าย

บริษัทฯ มีผู้แทนจำหน่ายที่เป็นพนักงานของบริษัทฯ ทำหน้าที่ติดต่อและให้บริการลูกค้า
โดยมีหลักเกณฑ์การกำหนดจำนวนผู้แทนขาย
จากจำนวนลูกค้าและพื้นที่ตั้งของลูกค้าที่กระจายตามเขตต่าง ๆ ทั่วประเทศ ในปัจจุบันบริษัทฯ
มีผู้รับผิดชอบการขายทั้งสิ้นรวม 10 คน ส่วนการขายต่างประเทศ บริษัทฯ
ใช้ตัวแทนจำหน่ายประมาณ 2 – 3 ราย เป็นครั้งคราว โดยมิได้มีการทำสัญญาแต่งตั้งแต่อย่างใด

(3) การจัดหาผลิตภัณฑ์และบริการ

การผลิต

บริษัทฯ มีโรงงานทำการผลิตจำนวน 1 โรงงาน กำลังการผลิตรวม 117,600 ตัน/ปี
แยกเป็นรายสินค้า ดังนี้

กำลังการผลิต (ตัน/ปี)

 ลวดเหล็กแรงดึงสูงชนิดเส้นเดี่ยว 72,000

ลวดเหล็กตีเกลียวชนิด 7 เส้น 36,000

ลวดเหล็กเคลือบสังกะสี 9,600

รวม 117,600

ในการผลิตสินค้าบริษัทฯ ใช้นโยบายการผลิต คือ ขึ้นอยู่กับการประมาณการยอดขายของฝ่ายจัดการ

วัตถุดิบ

วัตถุดิบสำคัญที่ใช้ในการผลิตลวดเหล็กแรงดึงสูงชนิดเส้นเดี่ยว และลวดเหล็กตีเกลียวชนิด 7 เส้น
คือ High Carbon Wire Rod ซึ่งมีสัดส่วนถึงร้อยละ 70-80 ของต้นทุนการผลิตรวม
ส่วนวัตถุดิบสำคัญที่ใช้ในการผลิตลวดเหล็กเคลือบสังกะสี มี 2 ประเภท คือ High Carbon Wire
Rod และ Low Carbon Wire Rod
ซึ่งการจะเลือกใช้วัตถุดิบชนิดใดขึ้นอยู่กับการนำลวดเหล็กเคลือบสังกะสีไปใช้งาน
มีสัดส่วนประมาณร้อยละ 50 ของต้นทุนการผลิตรวม

วัตถุดิบที่ใช้ในการผลิตของบริษัทฯ นั้น สามารถหาซื้อได้จากผู้ผลิตในประเทศต่าง ๆ หลายราย
และยังมีแนวโน้มว่าอาจมีแหล่งผลิตในประเทศเพิ่มขึ้นในอนาคต จึงไม่มีปัญหาในการจัดหาวัตถุดิบ
และคุณสมบัติของวัตถุดิบ คือมีความแข็งแรง ทนทาน
และไม่มีการล้าสมัยจึงไม่มีปัญหาเรื่องการเก็บรักษา โดยปัจจุบันแหล่งที่มาของ High Carbon
Wire Rod ประมาณร้อยละ 70 นำเข้ามาจากต่างประเทศ ที่สำคัญได้แก่ ประเทศจีน ญี่ปุ่น
และยุโรป โดยสั่งซื้อจากผู้จำหน่ายประมาณ 4-7 ราย โดยไม่มีการทำสัญญาระยะยาว
ส่วนที่เหลือสั่งซื้อจากผู้ผลิตในประเทศ ส่วน Low Carbon Wire Rod บริษัทฯ
ซื้อจากผู้ผลิตในประเทศทั้งหมด

ผลกระทบต่อสิ่งแวดล้อมจากกระบวนการผลิต

ผลกระทบของกระบวนการผลิตที่มีต่อสิ่งแวดล้อม อาจมาจากกระบวนการล้างทำความสะอาดเส้นลวด
(Wire Rod) ก่อนเข้าสู่กระบวนการดึงลดขนาดตามต้องการ ซึ่งการทำความสะอาด ต้องใช้สาร
Hydrochloric Acid เพื่อขจัดฝุ่นละอองและสนิม ส่งผลให้น้ำที่ผ่านกระบวนการล้างดังกล่าว
มีความเป็นกรด และมีโลหะหนักปนเปื้อน และมีไอกรดลอยสู่ชั้นบรรยากาศ
ในการสร้างโรงงานบริษัทฯ จึงได้ดำเนินการดังนี้

1. ติดตั้งระบบบำบัดน้ำเสีย (Water Treatment System)
เพื่อเปลี่ยนสภาพน้ำที่เกิดจากกระบวนการดังกล่าวให้มีสภาพเป็นกลาง
และมีโลหะปนเปื้อนไม่เกินปริมาณที่จะเป็นอันตรายต่อสิ่งแวดล้อมก่อนปล่อยสู่บ่อบำบัดกลางของการนิคมอุตสาหกรรมมาบตาพุด
ซึ่งเป็นที่ตั้งของโรงงาน เพื่อนำไปบำบัดขั้นสุดท้ายก่อนปล่อยลงสู่ทะเล

2. ติดตั้งระบบ Air Pollution Control System
เพื่อขจัดไอกรดที่เกิดจากกระบวนการล้างทำความสะอาดเส้นลวด ก่อนปล่อยสู่ชั้นบรรยากาศ

ในการกำจัดของเสียดังกล่าว ทำให้บริษัทฯมีภาระรายจ่ายในระยะ 3 ปี ที่ผ่านมา ประมาณ
1.5-2.0 ล้านบาท/ปี ซึ่งจากผลการปฏิบัติงานจริงปรากฏว่าสามารถทำงานได้ผลดี
และจากการตรวจสอบโดยหน่วยงานของรัฐที่ควบคุมผลกระทบต่อสิ่งแวดล้อม
พบว่าการปฏิบัติงานของบริษัทฯ อยู่ในเกณฑ์มาตรฐานความปลอดภัยที่กำหนด
ตลอดระยะเวลาที่บริษัทดำเนินกิจการมา

(4) งานที่ยังไม่ส่งมอบ

  -ไม่มี –

3.2 การประกอบธุรกิจให้บริการรับเหมาก่อสร้าง

(1) ลักษณะผลิตภัณฑ์หรือบริการ

ธุรกิจการให้บริการรับเหมาก่อสร้างระบบสาธารณูปโภค
เป็นธุรกิจที่จะช่วยเสริมสร้างศักยภาพในการประกอบธุรกิจให้แก่บริษัทฯ
โดยประเภทของงานบริการที่สำคัญ ประกอบด้วย

- บริการรับเหมาก่อสร้างระบบส่งกำลังไฟฟ้า (Power Transmission)

- บริการก่อสร้างระบบจำหน่ายกำลังไฟฟ้า (Power Distribution)

- บริการก่อสร้างสถานีไฟฟ้าย่อย (Power Substation)

- บริการก่อสร้างและติดตั้งเสาโทรคมนาคม (Installation of Telecommunication
Tower)

ในส่วนของการบริการรับเหมาก่อสร้างระบบส่งและจำหน่ายกำลังไฟฟ้า บริษัทฯ
เคยผ่านประสบการณ์ในการก่อสร้างสายส่งขนาดต่าง ๆ ตั้งแต่ขนาด 22 kv จนถึงขนาด 300 kv
ส่วนการก่อสร้างและติดตั้งสถานีโทรคมนาคมนั้น บริษัทฯ
มีประสบการณ์และความชำนาญในส่วนของงาน Civil & Site Preparation work
จึงเน้นการให้บริการเฉพาะงานส่วนนี้เป็นสำคัญ

(2) การตลาดและการแข่งขัน

นโยบายและลักษณะการตลาด

การก่อสร้างระบบสาธารณูปโภค
เป็นงานที่ต้องอาศัยความชำนาญของผู้ควบคุมงานและความสามารถในการบริหารเวลาที่ใช้ในการปฎิบัติงานให้รวดเร็วเพื่อให้งานก่อสร้างสำเร็จและใช้งานได้ตามระยะเวลาที่กำหนด
ในการประกอบธุรกิจให้บริการด้านนี้ บริษัทฯ จึงมีนโยบายการตลาดที่สำคัญคือ
การบริการที่มีคุณภาพตรงตามมาตรฐานที่กำหนดโดยผู้ว่าจ้าง
และส่งมอบงานได้รวดเร็วภายในเวลาที่กำหนด โดยลูกค้ากลุ่มเป้าหมายของบริษัทฯ
จะมีทั้งหน่วยงานที่ให้บริการด้านสาธารณูปโภคต่าง ๆ ทั้งภาครัฐและเอกชน เช่น
การไฟฟ้าส่วนภูมิภาค การไฟฟ้าฝ่ายผลิตแห่งประเทศไทย การสื่อสารแห่งประเทศไทย และ
บริษัทเอกชนผู้ประกอบธุรกิจสื่อสารต่าง ๆ ซึ่งในการรับงาน บริษัทฯ
จะใช้วิธีติดต่อโดยตรงทั้งแบบประมูลงานและแบบเสนอราคา
หรือใช้ช่องทางการเสนอบริการโดยร่วมงานกับบริษัทผู้รับเหมารายอื่น หรือรับเหมาช่วง
จากผู้ที่ได้รับสัมปทาน หรือได้รับการว่าจ้างจากผู้ดำเนินการ

สภาพการแข่งขันภายในอุตสาหกรรม

ภายหลังจากเศรษฐกิจในประเทศชะลอตัว
งานก่อสร้างระบบสาธารณูปโภคของภาครัฐบาลรวมถึงระบบส่งกำลังไฟฟ้า
ได้ลดจำนวนลงมากทำให้การประมูลงานแต่ละครั้งมีผู้เข้าร่วมประมูลจำนวนมากและเกิดการแข่งขันด้านราคาอย่างรุนแรง
อย่างไรก็ตาม ในช่วงครึ่งปีหลังของปี 2544
ปริมาณงานก่อสร้างเริ่มขยายตัวมากขึ้นโดยการเพิ่มขึ้นของงานมาจากการที่ผู้ประกอบการด้านธุรกิจสื่อสารของภาคเอกชนได้เร่งทำการขยายเครือข่ายการสื่อสารด้วยการติดตั้งสถานีโทรคมนาคมทั่วประเทศเป็นจำนวนมากเพื่อรองรับความต้องการของผู้ใช้โทรศัพท์เคลื่อนที่ที่มีจำนวนเพิ่มขึ้นอย่างรวดเร็ด
บริษัทฯ
จึงอาศัยประสบการณ์และความชำนาญจากการที่ได้เคยผ่านงานรับเหมาก่อสร้างระบบสายส่งไฟฟ้า
(Distribution line 22 kv , 33 kv และ Transmission line 115 kv , 300 kv)
และศักยภาพภาพของทีมงานที่มีความเชี่ยวชาญ
มาปรับใช้กับการเสนอเข้ารับงานติดตั้งเสาโทรคมนาคม
ซึ่งการขยายเครือข่ายการสื่อสารดังกล่าวส่งผลให้การแข่งขันในอุตสาหกรรมรับเหมาก่อสร้างระบบสาธารณูปโภคในปี
2544 ลดความรุนแรงลง

ในปี 2545
งานติดตั้งเสาโทรคมนาคมเริ่มชลอตัวลงเนื่องจากผู้ประกอบการได้มีการขยายเครือข่ายการสื่อสารด้วยการติดตั้งสถานีโทรคมนาคมทั่วประเทศเป็นจำนวนมากในปี
2544 ส่งผลให้การแข่งขันในอุตสาหกรรมรับเหมาก่อสร้างระบบสาธารณูปโภคในปี 2545
มีมากกว่าปี 2544
และเป็นที่คาดว่าปริมาณงานก่อสร้างระบบสาธารณูปโภคและสภาพการแข่งขันทางการตลาดในปี
2546 จะยังคงอยู่ในภาวะทรงตัวเมื่อเปรียบเทียบกับปี 2545

(3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์และบริการ

ก่อนการเข้าประมูลงานหรือเสนอเข้ารับงานแต่ละครั้ง บริษัทฯ
จะทำการศึกษารูปแบบและคุณลักษณะเฉพาะของงานก่อสร้าง
เพื่อนำมาวิเคราะห์ในรายละเอียดและประมาณต้นทุนค่าแรงและวัสดุอุปกรณ์ที่ต้องใช้ในการก่อสร้าง
ในส่วนของค่าแรง บริษัทฯ จะว่าทีมงานผู้รับเหมารายย่อยที่เคยทำงานร่วมกันประมาณ 10 ราย
ให้เป็นผู้ดำเนินการก่อสร้าง ส่วนค่าวัสดุอุปกรณ์ บริษัทฯ
จะจัดหาจากผู้จำหน่ายในประเทศซึ่งมีอยู่ทั่วไปเป็นจำนวนมาก บริษัทฯ
จึงไม่มีปัญหาในการจัดหาผลิตภัณฑ์และบริการแต่อย่างใด
และหากมีงานก่อสร้างที่ต้องใช้วัสดุอุปกรณ์ที่มีคุณสมบัติเฉพาะ บริษัทฯ
จะให้ผู้ว่าจ้างเป็นผู้ดำเนินการจัดหาเป็นส่วนใหญ่

ผลกระทบต่อสิ่งแวดล้อม

จากการที่บริษัทฯ มุ่งเน้นงานก่อสร้างระบบสาธารณูปโภคเป็นสำคัญ การให้บริการของบริษัทฯ
จึงไม่ก่อให้เกิดปัญหาผลกระทบต่อสิ่งแวดล้อมแต่อย่างใด

(4) งานที่ยังไม่ได้ส่งมอบ

บริษัทฯ มีภาระตามสัญญางานบริการระหว่างทำจำนวน 3 สัญญา ดังนี้

- สัญญาการก่อสร้างมีมูลค่าตามสัญญาจำนวน 75.73 ล้านบาท ซึ่งงานแล้วเสร็จร้อยละ 95.84
และมีกำหนดแล้วเสร็จในปี 2546 บริษัทฯ
มีต้นทุนประมาณการที่ต้องจ่ายเพื่อให้งานแล้วเสร็จตามสัญญาจำนวน 2.89 ล้านบาท

- สัญญาก่อสร้างมีมูลค่าตามสัญญาจำนวน 23.62 ล้านบาท ซึ่งงานแล้วเสร็จร้อยละ 69.57
และมีกำหนดแล้วเสร็จในปี 2546 บริษัทฯ
มีต้นทุนประมาณการที่ต้องจ่ายเพื่อให้งานแล้วเสร็จตามสัญญาจำนวน 6.66 ล้านบาท

- สัญญาก่อสร้างมีมูลค่าตามสัญญาจำนวน 4.79 ล้านบาท ซึ่งงานแล้วเสร็จร้อยละ 69.14
และมีกำหนดแล้วเสร็จในปี 2546 บริษัทฯ
มีต้นทุนประมาณการที่ต้องจ่ายเพื่อให้งานแล้วเสร็จตามสัญญาจำนวน 1.17 ล้านบาท